SL Uradni list Evropske unije C 286/12

Objava vloge v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

2013/C 286/05

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper vlogo.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

„BORNHEIMER SPARGEL“/„SPARGEL AUS DEM ANBAUGEBIET BORNHEIM“

ES št.: DE-PGI-0005-0803-17.03.2010

ZGO ( X ) ZOP ( )

1. Ime

„Bornheimer Spargel“/„Spargel aus dem Anbaugebiet Bornheim“

2. Država članica ali tretja država

Nemčija

3. Opis kmetijskega proizvoda ali živila

3.1 Vrsta proizvoda

Skupina 1.6 – Sadje, zelenjava in žita, sveži ali predelani

3.2 Opis proizvoda, za katerega se uporablja ime iz 1. točke

Šparglji „Bornheimer Spargel“/„Spargel aus dem Anbaugebiet Bornheim“ (v nadaljnjem besedilu: šparglji „Bornheimer Spargel“) so šparglji vrste Asparagus officinalis. Šparglji z območja Bornheim se večinoma pobirajo po štirih do desetih rastnih sezonah. „Bornheimer Spargel“ se prodajajo olupljeni ali neolupljeni. Lupijo se ročno ali z lupilci za lupljenje špargljev. Poganjki belih in zelenih poganjkov ne smejo biti daljši od 22 cm in krajši od 16 cm. Šparglji z geografsko označbo „Bornheimer Spargel“ morajo biti lepo oblikovani (ravni (dopustna je manjša ukrivljenost poganjkov), celi in z zaprtim vrhom). Morajo biti mehki, brez tujih vonjev in okusov, na njih ne sme biti poškodb, ki jih povzročajo glodavci ali mrčes, in prsti ter drugih onesnaženj. Pripravljajo se v skladu s standardom UNECE FFV04 (Asparagus), tudi če jih gojitelj prodaja neposredno potrošniku.

Posebnosti špargljev „Bornheimer Spargel“ so posebno močan, aromatičen okus, svežina in mehkoba.

3.3 Surovine (samo za predelane proizvode)

—

3.4 Krma (samo za proizvode živalskega izvora)

—

3.5 Posebni proizvodni postopki, ki jih je treba izvajati na omejenem geografskem območju

Gojenje špargljev „Bornheimer Spargel“ od sajenja do pobiranja mora potekati na omejenem geografskem območju.

3.6 Posebna pravila za rezanje, ribanje, pakiranje itn.

Poganjki se takoj po rezanju ohladijo v ledeno mrzli vodi, da se ohranita njihova svežina in mehkoba. Nato se razvrstijo po dolžini in kakovosti ter shranijo na zelo vlažnem mestu pri temperaturi 1 °C–2 °C. V vodi ne smejo ostati dlje kot šest ur.

Gojitelj ne sme prekiniti hladilne verige. Vsebina posameznega pakiranja mora biti enaka, kar pomeni, da lahko vsako pakiranje vsebuje samo šparglje „Bornheimer Spargel“ iste kakovosti, barvne skupine in velikosti. Vidni del pakiranja mora biti reprezentativen za celotno vsebino.

3.7 Posebna pravila za označevanje

—

4. Kratka opredelitev geografskega območja

Šparglji „Bornheimer Spargel“ se gojijo v podnebno ugodnem območju Kölnskega zaliva na nižjih in srednjih terasah vzdolž zgodovinskega toka Rena. To je na zahodnem bregu Rena, severno od Bonna in južno od Kölna, v kotlini med obronki Renskega škriljavega hribovja, ki se razteza od vzhodnega brega reke in gričevja Kottenforst-Ville na zahodu. Zajema občino Bornheim in dele sosednje občine Alfter ter mesta Brühl, Wesseling in Bonn. Njegove meje so:

Na severu sega gojitveno območje do grajskega parka (Schlosspark) v Brühlu, od koder poteka meja po glavni cesti Brühler Landstraße do Wesseling-Berzdorfa, nato po cesti Rodenkirchener Straße do Wesseling-Keldenicha. Mejna črta nato zavije okoli zemljišča Eichholz in poteka vzhodno vzdolž rafinerije goriva Shell do travnika Wesseling-Urfeld. Vzhodna meja poteka od navedenega travnika vzdolž Rena na območje mesta Bonn do ločnice med Bonn-Graurheindorfom in samim Bonnom. Na jugu meja obkoli meje mestnih okolišev Bonn-Graurheindorf, Bonn-Buschdorf, Bonn-Tannenbusch, Bonn-Dransdorf in Bonn-Messdorf (vsi spadajo v gojitveno območje) do Bonn-Lessenicha in Alfter-Oedekovna, nato pa se mejna črta obrne proti zahodu. Na zahodu gojitveno območje omejuje cestni odsek vzdolž naslednjih cest: Alfterer Straße, Gielsdorfer Weg, Pelzstraße, Kronenstraße in Roisdorfer Weg. Na koncu ceste Roisdorfer Weg mejna črta sledi mejam mesta Bornheim, najprej na zahod in nato na sever do ločnice med mestoma Bornheim in Brühl. Nadalje poteka meja po tej črti na vzhod vse do Walberberger Straße (na uradnih avtokartah je označena tudi kot L 183), nato pa ob L 183 do sečišča s Pingsdorfer Straße in proti severovzhodu do gradu Schloss Brühl.

5. Povezanost z geografskim območjem

5.1 Posebnosti geografskega območja

Podnebje: mesto Bornheim leži na območju med Kölnom in Bonnom, za katerega so značilne zelo ugodne podnebne razmere. Južno od Bonna se dolina Rena za Rensko škriljavim hribovjem odpira in prehaja v Kölnski zaliv. Rečno dolino obdaja na vzhodu gorovje Siebengebirge in osrednje gorovje pokrajine Bergisches Land, na zahodu pa gričevje Kottenforst-Ville. Zaradi lege med griči na vzhodu in zahodu je nižavje ob reki Ren izredno dobro zaščiteno. Zato so podnebne razmere, za katere so značilne razmeroma visoke povprečne letne temperature in zadostne padavine, izredno ugodne za vrtnarstvo. To pomeni, da se rastni cikel začne bistveno prej in konča pozneje kot v sosednjih pokrajinah.

Tla: šparglji „Bornheimer Spargel“ se gojijo na edinstveni lokaciji na nižjih in srednjih terasah vzdolž zgodovinskega toka Rena. Tla okoli starih rokavov Rena so peščena s plastmi ilovice. Velik delež peska pomeni, da se tla hitro segrejejo, ilovnata plast pa je dober vir hranil za šparglje.

Človeški dejavniki: razlogi za posebne lastnosti in sloves špargljev „Bornheimer Spargel“ so tudi tradicionalno strokovno znanje lokalnih gojiteljev. O strokovnem znanju pričajo že članki v časopisu Westdeutscher Beobachter iz leta 1943, ki so navajali, da je lahko poznavalec preprosto ločil šparglje „Bornheimer Spargel“ od drugih, saj se je v tem času uporabljal starejši postopek gojenja, po katerem se šparglji niso rezali tako globoko kot z novejšimi „mainškimi metodami“ in so bili zato manj lesnati. To strokovno znanje se skupaj z modernimi metodami gojenja še vedno uporablja, saj gojitelji, izhajajoč iz dolgoletne tradicije, vedo, katero zemljišče je še posebno primerno za šparglje.

5.2 Posebnost proizvoda

Ugodna lokacija geografskega območja v Kölnskem zalivu omogoča hitro rast poganjkov spomladi. Ta hitra rast je pomemben dejavnik, ki vpliva na mehkobo in sočnost poganjkov.

Proizvod je visoko cenjen zaradi svoje dolge tradicije, kar dokazujejo tudi različni sodobni viri.

Že v rimskih časih je bil Bornheim znan kot „nasad“, ki je dobavljal sadje in zelenjavo lokalnim kolonijam Colonia bonnensis (takratno ime za Bonn) in Colonia aggrippina (takratno ime za Köln). Šparglje so na območju Rena začeli gojiti Rimljani, ki so imeli za to potrebna znanja.

Tradicija špargljev „Bornheimer Spargel“ je dolga skoraj 300 let. Stari zapisi pred letom 1719 pričajo o redovnicah, ki so gojile šparglje v votlini za samostanom sv. Ane v Alftru. Leta 1769 so lokalni vojvode prevzeli gojenje špargljev na celotnem območju Bornheima ter ga predali gradu Dyck in njihovi rezidenci v Kölnu. Že leta 1840 je nekaj sto gojiteljev iz Bornheima in sosednjih vasi redno hodilo na „pohode po tržnicah“ v Köln, kjer so na tamkajšnjih tržnicah prodajali zelenjavo, zlasti šparglje.

Potem ko je na začetku 20. stoletja prvotno prevladujoči lokalni vinski sektor uničilo širjenje trsne uši, se je pridelava špargljev v okolici Bornheima znatno povečala.

Dobro uveljavljena skupina socialdemokratske stranke (SPD) Seeheimer Kreis je na svoji spletni strani objavila članek z naslovom „Mit der MS Beethoven nach Unkel“, v katerem je zapisano, da se šparglji Bornheimer Spargel tradicionalno jedo na njihovih skupinskih izletih. Tudi to dokazuje, da so šparglji „Bornheimer Spargel“ že leta 1988 uživali izredno velik ugled v državnih političnih krogih.

Sezona špargljev „Bornheimer Spargel“ se začne vsako leto s praznikom bornheimskih špargljev in s kronanjem kraljice špargljev, dogodek pa je deležen velike medijske pozornosti in javnega interesa. Članek, objavljen v časopisu Bonner Rundschau11. maja 2010, z naslovom „Praznik špargljev: ulična zabava na Königstrasse v Bornheimu“ navaja, da so „šparglji ‚Bornheimer Spargel‘ zelo poseben proizvod“ in da je župan pohvalil dan špargljev in zdravja: „Dan zdravja ima veliko skupnega s praznikom špargljev! Zdrava in okusna regijska specialiteta lahko veliko prispeva k zdravju in splošnemu dobremu počutju“.

Članek v Bonner Generalanzeiger Online s 14. maja 2007 z naslovom „ ‚Bornheimer Spargel‘ se prodajajo kot vroče žemljice“ navaja, da „tema praznika niso bili zgolj šparglji, pač pa tudi Evropa, saj so se županu pridružili tudi poslanka Evropskega parlamenta Ruth Hieronymi in konzularni predstavniki iz različnih evropskih držav“. Opis slike se je glasil: „Evropa in šparglji: privlačna kombinacija“. Vzporejanje proizvoda z Evropo kaže na velik pomen špargljev ‚Bornheimer Spargel‘ za regijo.

Kot je bilo zapisano v članku iz leta 2008 („Paša za oči in usta“), sta sosednji mesti Brühl in Bornheim svojo regijo predstavljali kot turistično destinacijo s sloganom „Brühl und Bornheim – immer eine Spargellänge voraus (vedno za dolžino šparglja naprej)“, kar kaže, da celo dve občini ugled proizvoda izkoriščata v svoje namene. Isti slogan je bil uporabljen v lokalnem kolesarskem vodiču Die Bonner Burgenrunde.

19. maja 2006 je bil objavljen časopisni članek z naslovom: „Šparglji Brühl-Bornheim – vrhunski proizvod“.

Drugo poročilo se sklicuje na oceno prednosti in slabosti središča Bornheima ter navaja, da ima s šparglji „mesto svojo lokalno specialiteto“. V zgibanki naravnega parka Rhineland Regionalne delikatese iz Brühla in Bornheima (2009) so šparglji „Bornheimer Spargel“ opisani kot „najbolj znan proizvod doline reke Ren“, ki ga cenijo tudi poznavalci izven regije.

14. marca 2012 je bil objavljen časopisni članek o nameri bornheimskih organov, da mesto prevzame uradni slogan „Bornheim – Die Spargelstadt“ („Bornheim – mesto špargljev“). To kaže na izredno veljavo, ki jo imajo šparglji „Bornheimer Spargel“ za občino.

Veljavo proizvoda potrjuje tudi cenovna primerjava, ki kaže, da so šparglji „Bornheimer Spargel“ letine 2009–2011 (april–junij) vedno dosegali cene, ki so bile več kot 10 % višje od cen špargljev, trženih samo kot „Deutscher Spargel“ (nemški šparglji).

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO)

Zelo močan, aromatičen okus izvira iz posebnih tal in podnebnih razmer, v katerih je proizvod gojen. Peščena tla zagotavljajo enakomerno rast. Spodnja plast ilovice sprošča minerale. Tla v geografskem območju, ki so še posebno ugodna za šparglje, in način hrambe po pobiranju, po katerem se šparglji v vodi hladijo največ šest ur, dajejo poganjkom izredno svežino in mehkobo.

Zelo dober okus, iz tradicije izvirajoče strokovno znanje lokalnih gojiteljev in dolga zgodovina proizvoda so dejavniki, zaradi katerih so „Bornheimer Spargel“ tako visoko cenjeni.

Sklic na objavo specifikacije

(člen 5(7) Uredbe (ES) št. 510/2006 (3))

Markenblatt (Zbirka blagovnih znamk) zv. 27 z dne 3. julija 2009, del 7a-aa, str. 12.

http://register.dpma.de/DPMAregister/geo/detail.pdfdownload/6200

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.

(3) Prim. opombo 2.